Conditor et redemptor humani generis ad redemptionem hac reparationem nostram, qui per culpam primi hominis perditi eramus, non angelum non archangelum sed filium suum misit, in similitudinem carnis peccati, qui, pro nobis fundens proprium sanguinem, de potestate diaboli eripuit, claustraque inferni destruens, eos qui illic adventum ejus prestolabantur abstrahens, victor celos penetravit. Qui post resurectionem suam, per dies quadragenta cum discipulis conversatus, fide confirmans corda eorum, quadragesimo die, illis videntibus, celos penetravit, precipiens eis et dicens: ite, docete omnes gentes, baptizantes eos in nomine Patris et Filii et Spiritus sancti. Illi autem profecti predicaverunt ubique monita salutaria que ab ipso audierant, docentes eos resipisci a diaboli laqueis, peccata sua helemosinis redimenda, sicut Dominus per prophetam preceperat dicens: date helemosinam et omnia munda sunt vobis, et, sicut aqua extinguit ignem, ita helemosina extinguit peccatum. Hoc audiens ego Rotbertus, pro remedio anime mee, dono corpus meum vel hereditatem meam et quod mei juris esse videtur, videlicet mansum Hacheredium et omnia que in eo sunt, prati, silve, campi et aque, et terram Moncel, et ea que ipsius juris sunt. Dono etiam servos quos mecum dividebant monachi Sancti Marcelli, ac ancillas. Hanc autem convenientiam laudaverunt ac firmaverunt Wido, Walterius, fratres, Pontius et Bernardus, consobrini eorum, in tali tenore ut, quamdiu stare voluerint ac tenere terram hanc, vel aliam terram Sancti Marcelli que ei subdita est, sine aliquo provisore, excepto Tetbaldo comite, nos eis injuriam non faciemus neque calumpniam; quod si ab hac discesserint, eos nos se persequi sciant, usquequo in hanc terram, vel in nostram, Sancto Marcello servituri iterum revertantur. Hanc autem convenientiam fecimus coram domno Geraldo preposito hujus loci, qui magis videtur prodesse quam preesse. Si quis autem hanc cartam calumpniare presumpserit iram Dei omnipotentis incurrat, hac quindecim auri libras componat, et, si non resipuerit, cum Datan et Abiron in infernum tradatur. Amen. S. Hugonis. S. Dalmacii. S. Odonis fratrum filiisque Domni Arleii. S. Widonis. S. Walterii. S. Poncii. S. Bernardi qui hanc cartam fieri jusserunt ac firmaverunt.